Ir-Regolament tal-Kummissjoni (KE) Nru 1979/2003
tal-11 ta’ Novembru 2003
li jissupplementa l-Anness tar-Regolament (KE) Nru 2400/96 (Westlandse druif, Alcachofa de Benicarló jew Carxofa de Benicarló u Marrone di San Zeno)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta’ l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u l-ismijiet ta’ l-oriġini għall-prodotti agrikoli u l-oġġetti ta’ l-ikel [1], kif l-aħħar emendat bir-Regolament (KE) Nru 806/2000 [2], u partikolarment l-Artikolu 6(3) u (4) tiegħu,
Billi:
(1) Bi qbil ma l-Artikolu 5 tar-Regolament (KEE) Nru 2081/92, l-Olanda kienet bgħatet lil-Kummissjoni applikazzjoni għal reġistrazzjoni ta’ l-isem "Westlandse druif" bħala indikazzjoni ġeografika; Spanja kienet bagħtet lil-Kummissjoni applikazzjoni għar-reġistrazzjoni ta’ l-isem "Alcachofa de Benicarló" jew "Carxofa de Benicarló" bħala designazzjoni ta’ l-oriġini u l-Italja kienet bagħtet applikazzjoni għar-reġistrazzjoni ta’ l-isem "Marrone di San Zeno" bħala designazzjoni ta’l-oriġini,
(2) Bi qbil ma’ l-Artikolu 6(1) ta’ dak ir-Regolament (KEE) Nru 2081/92, l-applikazzjonijiet ġew misjuba li jilħqu l-ħtiġiet kollha stabbiliti f’dak ir-regolament, u partikolarment li fihom l-informazzjoni kollha meħtieġa permezz ta’ l-Artikolu 4 tiegħu.
(3) L-ebda stqarrija ta’ oġġezzjoni ma kienu waslu għand il-Kummissjoni permezz ta’ l-Artikolu 7 ta’ dak ir-Regolament fir-rigward ta’ l-ismijiet mogħtija fl-Anness ta’ hawnhekk bħala segwiment tal-pubblikazzjoni tagħhom fil-Ġurnal Uffiċjali tal-Komunitajiet Ewropej [3].
(4) Dawn it-tlett ismijiet għandhom għalhekk ikunu mdaħħla fir-Reġistru ta’ designazzjonijiet protetti ta’ l-oriġini u ta’ l-indikazzjonijiet ġeografiċi protetti u għalhekk għandhom ikunu protetti matul il-Komunità kollha bħala designazzjonijiet ta’ l-oriġini protetta jew indikazzjonijiet ġeografiċi protetti.
(5) L-Anness miġjub hawn jissupplimenta l-Anness tar-Regolament tal-Kummissjoni (KE) Nru 2400/96 [4], kif l-aħħar emendat bir-Regolament (KE) Nru 1665/2003 [5],
ADOTTAT DAN IR-REGOLAMENT:
Artikolu 1
It-tlett ismijiet fl-Anness miġjub hawn huma miżjuda ma’ l-Anness tar-Regolament (KE) Nru 2400/96 u mdaħħla bħala designazzjonijiet protetti ta’ l-oriġini (PDO) jew bħala indikazzjonijiet ġeografiċi protetti (PGI) fir-Reġistru ta’ designazzjonijiet protetti ta’ l-oriġini u ta’ l-indikazzjonijiet ġeografiċi protetti kif hemm provvediment dwar dan fl-Artikolu 6(3) tar-Regolament (KEE) Nru 2081/92.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta’ Novembru 2003.